*Prijedlog*

Na temelju članka 18. Poslovnika o radu Gradonačelnika Grada Velike Gorice (Službeni glasnik Grada Velike Gorice, broj: 1/15 i 6/15) i točke 4.1.3. Programa poticanja razvoja obrta, malog i srednjeg poduzetništva u Gradu Velika Gorica (Službeni glasnik Grada Velike Gorice broj 3/2001) Gradonačelnik Grada Velike Gorice dana \_\_\_\_\_\_\_ 2017. godine donosi

**PRAVILNIK**

**o dodjeli potpora za poduzetnike početnike**

**OPĆE ODREDBE**

Članak 1.

Ovim se Pravilnikom utvrđuju opći uvjeti, korisnici potpore, namjena korištenja potpore, kriteriji i iznos potpore te postupak odobravanja i dodjele potpore za početak poslovanja poduzetnika početnika.

Cilj dodjele potpora je poticanje na osnivanje i razvoj novih trgovačkih društava i obrta.

Članak 2.

Poduzetnikom početnikom u smislu ovog Pravilnika smatra se obrt ili trgovačko društvo koje nije registrirano duže od 2 godine do dana podnošenja zahtjeva za dodjelu potpore.

Članak 3.

Sredstva potpore osigurana su u Proračunu Grada Velike Gorice, u razdjelu Upravnog odjela za poduzetništvo, investicije i fondove EU.

Potpore koje se dodjeljuju na temelju ovog Pravilnika smatraju se potporama male vrijednosti.

**KORISNICI POTPORE**

Članak 4.

Korisnici potpore su subjekti malog gospodarstva definirani Zakonom o poticanju razvoja malog gospodarstva (“Narodne novine“ broj 29/02, 63/07, 53/12, 56/13) sa sjedištem, a obrtnici i prebivalištem na području Grada Velike Gorice te su prema Odluci o Nacionalnoj klasifikaciji djelatnosti NKD 2007 (NN 58/07 i 72/07) registrirani za:

* Područje C: Prerađivačka industrija
* Područje F: Građevinarstvo
* Područje I: djelatnost pružanja smještaja te pripreme i usluživanja hrane, izuzev skupine 56.3. Djelatnost pripreme i usluživanja pića
* Područje J: Informacije i komunikacije
* Područje M: Stručne, znanstvene i tehničke djelatnosti
* Područje N: Administrativne i pomoćne uslužne djelatnosti, izuzev skupine 77.1. Iznajmljivanje i davanje u zakup (leasing) motornih vozila i skupine 77.4. Davanje u zakup (leasing) prava na uporabu intelektualnog vlasništva i sličnih proizvoda, osim radova koji su zaštićeni autorskim pravima
* Područje P: Obrazovanje
* Područje R: Umjetnost, zabava i rekreacija, izuzev odjeljka 92 Djelatnosti kockanja i klađenja
* Područje S: ostale uslužne djelatnosti, izuzev odjeljka 94 Djelatnosti članskih organizacija

**NAMJENA KORIŠTENJA POTPORE**

Članak 5.

Potpore se odobravaju za troškove nastale u fazi pokretanja gospodarske aktivnosti i to za:

- nabavu opreme, alata, strojeva, mjernih i kontrolnih uređaja i instrumenata

- preuređenje i nadogradnju strojeva i opreme u cilju prilagodbe novim poslovima

- unutrašnje uređenje poslovnog prostora ( unutrašnji građevinski i instalacijski radovi)

- nabavu uredskog i radnog namještaja

- nabavu računalne opreme, računalnih programa i sustava

- promociju i marketinške aktivnosti (izrada internetske stranice i promotivnih materijala)

- potrebnu izobrazbu vlasnika i zaposlenih

- certificiranje proizvoda

Članak 6.

Troškovi za kupnju vozila, najma poslovnog prostora, troškovi osnivanja odnosno registracije i osnivački kapital za trgovačka društva neće se priznati.

**KRITERIJI ZA DODJELU I IZNOS POTPORE**

**Članak 7.**

Zahtjevi za dodjelu potpora za poduzetnike početnike obrađuju se prema redoslijedu podnesene potpune prijave prema uvjetima iz Natječaja.

Pojedinačna potpora može iznositi do 90% troškova, odnosno najviše 15.000,00 kn.

Sredstva za iznos poreza na dodanu vrijednost (PDV) dužan je osigurati korisnik potpore.

Korisnik potpore može ostvariti samo jednu potporu u tekućoj kalendarskoj godini.

**POSTUPAK ODOBRAVANJA POTPORA**

Članak 8.

Gradonačelnik Grada Velike Gorice osniva Povjerenstvo za dodjelu potpora za poduzetnike početnike (u daljnjem tekstu: Povjerenstvo) na prijedlog Upravnog odjela za poduzetništvo, investicije i fondove EU (u daljnjem tekstu: Upravni odjel). Povjerenstvo ima tri člana.

Članak 9.

Gradonačelnik Grada Velike Gorice raspisuje natječaj za dodjelu potpora za poduzetnike početnike.

Natječaj se objavljuje na službenoj internetskoj stranici Grada Velike Gorice.

Članak 10.

Natječaj sadrži:

* naziv tijela koje raspisuje natječaj
* opće uvjete i kriterije za dodjelu potpore
* popis dokumentacije
* vrijeme trajanja natječaja
* naziv i adresu tijela kojemu se zahtjev podnosi
* podatke o informacijama

**Članak 11.**

Zahtjev za dodjelu potpora podnosi se Povjerenstvu putem Upravnog odjela na propisanom obrascu s pripadajućom dokumentacijom.

Na prijedlog Povjerenstva, Gradonačelnik donosi Zaključak o dodjeli potpora za poduzetnike početnike.

Na temelju Zaključka iz stavka 2. ovog članka, Grad Velika Gorica će s korisnikom potpore sklopiti Ugovor o međusobnim pravima i obvezama, a odobrena sredstva isplatit će se na žiro račun korisnika po potpisu Ugovora.

Korisnik potpore je prilikom sklapanja ugovora iz stavka 3. ovog članka dužan dostaviti instrument osiguranja u slučaju povrata potpore ukoliko potpora nije namjenski utrošena ili nisu uložena vlastita sredstva ili ako potpora ne bude opravdana, a koji će biti utvrđen pri raspisivanju natječaja.

**Članak 12.**

Dodijeljene potpore korisnici su dužni utrošiti namjenski te dostaviti Izvješće o utrošku sredstava s dokazima do roka utvrđenog Ugovorom.

Neprihvatljivi su računi, predračuni i troškovnici za robe i usluge od dobavljača/izvođača s kojima je korisnik potpore povezan vlasničkim odnosima ili upravljačkim pravima.

Kompenzacija i cesija ne prihvaćaju se kao dokaz o izvršenom plaćanju.

Dokazi o namjenskom korištenju potpore ne smiju se koristiti kao dokazi o namjenskom korištenju drugih potpora koje dodjeljuje Grad Velika Gorica i drugi davatelji potpora.

**Članak 13.**

Upravni odjel provodit će kontrolu namjenskog korištenja dodijeljene potpore.

Ako se utvrdi da korisnik potpore dodijeljenu potporu nije iskoristio namjenski, dužan je vratiti doznačena sredstva u roku 30 dana od dana primitka poziva za povrat potpore.

**ZAVRŠNE ODREDBE**

**Članak 14.**

Ovaj Pravilnik stupa na snagu danom objave u Službenom glasniku Grada Velike Gorice.

**GRADONAČELNIK**

**Dražen Barišić**